钦定古今图书集成/明伦汇编/宫闱典/第037卷 > 代宗独孤皇后
## 钦定古今图书集成/明伦汇编/宫闱典/第037卷 > 代宗独孤皇后

按《唐书后妃传》：“代宗贞懿皇后独孤氏，失其何所人。
父颍，左威卫录事参军。天宝中，帝为广平王。时贵妃
杨氏，外家，贵冠戚里，秘书少监崔峋妻韩国夫人，以
其女女皇孙为妃。妃生子偲，所谓召王者。妃倚母家，
颇骄媢，诸杨诛，礼濅薄。及薨，后以姝艳进，居常专夜。
王即位，册贵妃，生韩王迥、华阳公主。大历十年薨，追”
号为皇后，上谥。帝悼思不已，故殡内殿，累年不外葬。
后三年，始诏于都左治陵，欲朝夕望见之，补阙姚南
仲谏而止。乃葬庄陵，诏宰相常衮为哀册。帝于后厚，
故送终，华广务称其情，衮极道凄婉，以中帝意。又诏
群臣为《挽辞》，帝择其尢悲者令歌之。初，后爱遇第一，
官其宗叔卓少府监，兄良佐太子中允。

按《旧唐书》本传：“代宗贞懿皇后独孤氏，父颍，左威卫
录事参军。以后贵，赠工部尚书。后以美丽入宫，嬖幸
专房，故长秋虚位，诸姬罕所进御。后始册为贵妃，生
韩王迥华阳公主。华阳聪悟过人，能候上颜色，发言
必随喜愠。上之所赏，则因而美之，上之所恶，则曲以
全之。由是钟爱特异。大历九年，公主薨，上嗟悼过深”，
数日不视朝。宰臣等因中使吴承倩附奏言：“修短常
理，以社稷之重，宜节哀视事。”初，公主疾，上令宗师道
教名曰琼华真人。及疾亟，上亲自临视，属纩之际，啮
伤上指，其爱念如此。上既未听朝，宰臣等谏曰：“公主
夙成神悟，仁眷特锺，尝祷必亲，已承减膳。幽明遽间，
倍轸慈衷。臣等微诚，无由感达。伏惟陛下守累圣之
公器，御群生之重畜，夷百战之艰患，抚四海之伤残。
卤候为虞，戎师近警，一言万务，裁成圣心，得失谬于
毫厘，安危存于晷刻。伏虑顾怀犹切，神志未和，众情
以之不宁，臣子以之惊悸。伏愿抑周丧之私痛，均品
物于至公，下慰黔黎，上安宗社。”上始听朝。大历十年
五月，贵妃薨，追谥曰贞懿皇后，殡于内殿，累年不忍
出宫。十三年十月方葬，命宰臣常衮为《哀册》曰：“维大
历十年，岁在辛卯，十月辛酉朔，六日丙寅，贵妃独孤
氏薨。”粤明日，追谥曰贞懿皇后，殡于内殿之西阶。十
三年十月癸酉，乃命门下侍郎、同平章事常衮持节
册命，以其月二十五日丁酉迁座于庄陵，礼也。素纱
列位，“黼帟周庭，辂升玉缀，轩缺珠棂。皇帝悼鸾掖以
追怀，感麟迹而增恸，备百礼以殷遣，命六宫而哀送。
宗祝荐告，司仪降收，爰诏侍臣，纪垂鸿休。”其辞曰：“祚
祉悠久，宠灵诞受，元魏戚藩，周隋帝后，五侯迭兴，七
贵居右，肇启皇运，光膺文母，缵女是因，以纲大伦。生
知阴教，育我蒸人。瑞云呈彩，瑶星降神，聪明睿智，婉
丽贞仁。惟昔天监，搜求才淑，龙德在田，《葛覃》于谷。周
姜胥宇，汉后推毂。王业惟艰，嫔风已穆。继文传圣，嗣
徽克令，不曜其光，乃终有庆。祗奉园寝，肃恭灵命，越
在哀茕，聿追孝敬。”文织丝组，朱绿元黄，上供祭服，以
祀明堂。法度有节，不待珩璜；篇训之制，自盈缣缃。叙
我邦族，风于天下。始于忧“勤，协成王化，慈厚诸女，宠
临下嫁，登进贤才，劳谦日夜，服缯示俭，脱簪申诫，访
问后言，䜩游夙退，内加群娣，动有矜诲，外睦诸亲，泣
辞封拜，阙翟有日。亲蚕俟时，忽归清汉，言复方祇，万
乘悼怀，群臣慕思，玉衣追庆，金钿同仪。呜呼哀哉！去
昭阳兮窅然，乘云驾兮何在？人代宛兮如旧，炎凉倏
兮已改。翠葆森以成列，素旗俨而相待。言从玉兆之
贞，永閟瑶华之彩。别长秋之西苑，过望春兮南登。招帝子于北渚，从母后于东陵。下土清兮动金翠，外无
象兮中有冯。合箫挽以攒咽，结云雨之凄凝。吾君感
于幽期，俯层亭而望思。惨嫔媛以延伫，极容卫以尽
时。摇巾袂兮远诀，隔轩槛兮群悲。不复见兮回御辇，
伤如何兮轸睿慈。下兰皋兮背芷阳，旌悠悠兮野苍
苍。带白花兮掩泪，衣《元纷》兮断肠。当盛明兮共乐，忽
幽处兮独伤。去故廷兮日远，即新宫兮夜长。襚无文
绣之饰，器无珠贝之藏。盖自我之立制，刑有国之大
方。呜呼哀哉！见送往之空归，叹终焉之如此。方士神
兮是与非？甘泉画兮疑复似，遗音在于玉瑱，陈迹留
于金戺，献万寿兮无期，存《二南》之馀美。”帝追思不已，
每事欲极哀情。常衮当代才臣，诏为哀词，文旨凄悼，
览之者恻然。华阳公主先葬于城东，地卑湿，至是徙
葬，祔于庄陵之园。故哀词云：“招帝子于北渚，从母后
于东陵。”乃诏常参官为挽歌，上自选其伤切者，令挽
士歌之。大历初，后宠遇无双，以恩泽官其宗属。叔太
常少卿卓为少府监，后兄良佐太子中允。